|  |
| --- |
| 21-02-2025**Vores reference:**Sag: 2023114315Maritim regulering og jura/ Mette Rosager **SØFARTSSTYRELSEN**Caspar Brands Plads 94220 Korsør Tlf. 72 19 60 00CVR-nr. 29 83 16 10EAN-nr. 5798000023000sfs@dma.dk [www.soefartsstyrelsen.dk](http://www.soefartsstyrelsen.dk) ERHVERVSMINISTERIET |

**Imarsiortunik atorfinititsinermi atugassarititaasut assigiissaallu pillugit inatsisip nalimmassarneqarnera pillugu eqikkagaq**

Imarsiortunik atorfinititsinermi atugassarititaasut assigiissaallu pillugit inatsimmi (tamatuma kingorna inatsimmi taakkartorneqartumi) imarsiortunik aalisartunillu atorfinititsinermi inatsisinut tunngasut nalimmassarneqarput, tamannalu isumaginninnermut inatsisaaneranut ilisarnaataavoq, tamatumani siullertut pingaarnertullu imarsiortup kiffartuussinerani atugassarititaasutigut illersornissaa siunertaavoq. Taamaattorli inatsit aqqutigalugu umiarsuarmi torersumik ingerlatsinerup attanneqarnissaa qulakkeerniarlugu umiarsuup naalagaa aamma arlalinnik periarfissiuunneqarpoq.

Inatsit siornatigut imarsiortunut inatsimmik taaguuteqarpoq siullermeerlunilu maajip aallaqqaataani 1923 inatsisitigut atuuttussanngortinneqarpoq. Umiartortut pillugit inatsit maannakkut atuuttoq ulloq 13. juni 1973 atuuttussanngortinneqarpoq, taamanerniillu ingerlaavartumik allanngortinneqartarsimavoq. Den Internationale Arbejdsorganisationip imarsiortunut sulinermi atugassarititaasut pillugit isumaqatigiissutaa (MLC-konventionen) danskit eqqartuussivianni atuutilersinneqarnera pissutaalluni 2010-mi inatsit annertuumik allanngortinneqarpoq, inatsisillu qulequtaa aamma allanngortinneqarpoq.

Inatsit siornatigut Kalaallit Nunaannut atuutilersinneqarnikuunngilaq, taamaattumik peqqussutikkut inatsisip tamarmi atuutilersinneqarnissaa matumani pineqarpoq, taamaalilluni inatsit umiarsuarnut tamanut danskit umiarsuarnik nalunaarsuivianni Kalaallit Nunaannit pigineqartutut nalunaarsorneqarsimasunut atuutilissaaq. Inatsit tamakkiisoq Kalaallit Nunaannut atuutilersinneqassaaq, aamma pissutsit kalaallinut immikkut atuuttut eqqarsaatigalugit annikitsuinnarmik naleqqussarneqassaaq. Assersuutigalugu kalaallit malittarisassaannut innersuussisarneq pineqarpoq, pissutigalugu danskit inatsisaat inatsimmi innersuussutigineqartut Kalaallit Nunaannut atuuttuunngimmata.

Inatsisip imarisai tulliuttuni qulequtakkuutaarlugit nassuiaatigineqarput. Inatsimmi umiarsuup naalagaa imarsiortorlu arlalinnik pisinnaatitaaffilerneqarlutillu pisussaaffilerneqarput. Umiarsuaatilik imarsiortumut sulisitsisuugaluaruniluunniit imarsiortup pisinnaatitaaffiisa naammassineqarnissaannut qulakkeerinissaq kiisalu umiarsuup naalagaata pisussaaffigisaminik naammassinninnissaminut periarfissaqarnissaa pillugit umiarsuaatilik akisussaaffeqarpoq.

Maluginiaqquneqarpoq inatsit nalunaarutitigut 30-it missaanniittutigut atuuttussanngortinneqarlunilu itisiliivigineqarsimammat, kingornani pissutsit kalaallinut atuuttut naapertorlugit allannguutit ilanngullugit Kalaallit Nunaannut atuutilersinneqassaaq.

**1. Imarsiortuunerup isumaa**

Inatsisip qulequtaani allassimaneratuut imarsiortunik atorfinititsinermi atugassarititaasut inatsimmi nalimmassarneqarput. Inatsimmi allassimavoq imarsiortoq pillugu oqariartaatsimi umiarsuup naalagaa minillugu inuk kinaluunniit danskit umiarsuaanni atorfinitsinneqarsimasoq, inuttassarsiarineqarsimasoq imaluunniit sulisuusoq, umiarsuarlu umiarsualivimmi tulaqqatillugu umiarsuarmi taamaallaat sulineq ajortoq pineqartoq. Umiarsuup naalagaanut malittarisassat allat atuupput, taakku inatsimmi aamma allassimapput. Inuit immikkoortitersimanerini imarsiortutut naatsorsuunneqarnerat nalornissutaappat umiarsuaatillit imarsiortullu kattuffiinut attuumassutilinnut apeqqutip tusarniaassutigereernerata kingorna Søfartsstyrelsimit apeqqut tamanna aalajangiivigineqartassaaq.

Inatsisip oqaasertaani oqariartaaseq imarsiortoq annertunerusumik nassuiaatigineqarsimanngilaq, taamaattorli inatsimmut oqaasertaliussani itisilerneqarsimavoq. Allassimavoq imarsiortoq pillugu isumasiuummi tassa pineqartut inuit umiarsuaatilimmit atorfinitsinneqarsimallutik imaani umiarsuarmiinnerminni umiarsuarmik kiffartuussisussatut sulisut. Umiarsuarmik kiffartuussisut manna tikillugu ima paasineqassapput tassaasut inuit umiarsuup ingerlanneqarneranik, aserfallatsaaliorneqarneranik kiisalu umiarsuarmiittut nerisaqarnerannik suliarinninnermut peqataasut.

Assersuutitut taakkartorneqarsinnaapput suleqatigiiaat umiarsuarmi ilaallutik qalipaanikkut imaluunniit allatigut aserfallatsaaliuinikkut umiarsuarmi suliassanik suliarinnittussat, inuit taakku oqariartaatsimut imarsiortumut tunngasumut ilaatinneqarput. Umiarsuaq umiarsualivimmi tulaqqatillugu sulianik imaani nanginneqartussanik sulialik aamma imarsiortuusutut naatsorsuunneqassaaq. Akerlinganik umiarsuup umiarsualivimmi tulaqqanerani inuit nalinginnaasumik taamaallaat suliaqartartut pineqarpata, soorlu assersuutigalugu teknikkikkut immikkut ilisimasallit, immikkorluinnaq ittumik ikkussuineq, iluarsaassineq imaluunniit misissuineq pillugu tulattarfiup tullianut umiartoqataasussat, taakku isumasiuummi ilaatinneqanngillat.

Imarsiortut pillugit isumasiuut umiarsuup ingerlanneqarneranut imaluunniit aserfallatsaaliorneqarneranut suliarinninnermi inunnut pingaarutilinnut taamaallaat tunngatinneqanngilaq. Isumasiuummi umiarsuit nakorsai, peqqissaasut, inuit umiarsuarmi iluarsaassisartut umiarsuullu aserfallatsaaliorneqarneranik suliarinnittartut aammalu umiarsuarmi ikiortit immikkut ittut imaani umiarsuarmi sulisussarsiarineqarsimasut pineqartunut ilaapput. Tamatuma saniatigut inuit, assersuutigalugu ikaartaammi namminersortutut sutorniartarfiutilimmit atorfinitsinneqarsimasut, isumasiuummi pineqartunut ilaapput.

Taamaattumik pineqartup kimit atorfinitsinneqarsimanera aalajangiisuunngilaq, umiarsuarmili suliat umiarsuarmut attuumassutillit pineqartumit suliarineqartut aalajangiisuupput. Taamaalillutik eqqiaasutut sulisut, umiarsuarmut attuumassutillit imaaniinnermilu eqqiaanermik suliallit pineqartunut aamma ilaapput, tassa eqqiaanermik suliffiutilimmit atorfinitsinneqarsimasuugaluarlutik. Assinganik nipilersorlutik qititsitsisartut ilaasartaammi imaluunniit takornariartaammi piffissami sivisunerusumi ilaasunik aliikkusersuinissaannut atorfinitsinneqarsimasut pineqartunut ilaapput. Taamaattorli inuk pisumi ataatsimi pulaartutut aliikkusersuinermik suliaqartussaq pineqartunut ilaatinneqanngilaq.

**2. Kiffartuussinermut tunngasut**

Inuk 16-inik sinnerlugilluunniit ukioqaruni kiisalu pineqartoq naammaginartumik nakorsamit misissorneqarsimaguni danskit umiarsuaanni aatsaat sulisinnaavoq.

Umiarsuaatilik imarsiortup atorfinitsinneqarneranik allattariarsornikkut isumaqatigiissummik suliarinninnissaminut pisussaaffeqarpoq. Imarsiortup kiffartuussiniarluni umiarsuarmut ikinerani atorfinitsitsinermut isumaqatigiissut kingusinnerpaamik isumaqatigiissutigineqarsimassaaq. Imarsiortup isumaqatigiissut atsiunnginnerani pineqartoq siunnersortimik isumasiuinissaminut pisinnaatitaaffeqarpoq.

**3. Kiffartuussinermut tunngatillugu pisinnaatitaaffiit aammalu pisussaatitaaffiit**

Inatsimmi kapitali 2 imarsiortup, umiarsuup naalagaata aammalu umiarsuaatillip pisinnaatitaaffiinik pisussaaffiinillu arlalinnik imaqarpoq. Pisinnaatitaaffiit pisussaatitaaffiillu taakku atorfinititsinermi atugassarititaasunut attuumassuteqartut, ilaatigut soraarnermut, tunuarnermut assigiissaanullu tunngapput. Taakku ataani itisilerlugit nassuiaatigineqarput.

*Kiffartuussinermik atorunnaarsitsineq*

Kiffartuussinermut tunngatillugu aallaavittut illuatungeriit tamarmik kiffartuussinerup atorunnaarsinneqarnissaanut pisinnaatitaaffeqarput. Imarsiortunut nalinginnaasunut tunngatillugu aallaavittut illuatungeriit tamarmik ullunik arfineq-marlunnik siumut ilisimatitsinikkut kiffartuussinissamik isumaqatigiissummik atorunnaarsitsisinnaanerat atuuppoq, tassa isumaqatigiissutaasumi allatut isumaqatigiittoqarsimanngippat. Taamatut siumut ilisimatitsisarnermi umiarsuup aqumiuinut umiarsuillu naalagaannut tunngatillugu qaammatinik pingasunik siumut ilisimatitsisoqartarnissaa atuuppoq.

Kalaallit Nunaannut inatsimmik atuutilersitsinermi isumaqarpoq kiffartuussinissamik isumaqatigiissutaasumi allatut allassimasoqanngippat kiffartuussinermik atorunnaarsitsineq kalaallit talittarfianni taamaallaat pisinnaasoq. Ilaatigulli ima pisoqarsinnaavoq imarsiortoq kalaallit talittarfianni tunuarnissaminut periarfissaqanngitsoq. Taamatut pisoqassappat imarsiortoq akiliunneqarluni najukkaminut angalanissaminut pisinnaatitaaffeqarpoq.

Pisuni immikkut nassuiaatigineqartuni imarsiortup aamma soraarnissani piumasaqaatigisinnaavaa. Ima pisoqartillugu tamanna atuuppoq:

* Imarsiortoq naartuppat.
* Imarsiortoq umiarsuarmi allami suliffigisaminiit qaffasinnerusumik atorfinissinnaappat, imaluunniit imarsiortoq allamik pingaarutilimmik atorfininnermigut pineqartoq atugarissaarnerulernermigut tunuarsinnaalerpat
* Umiarsuaq imarsiutaasinnaanngippat imaluunniit inuttat isersimasarfii peqqissutsimut ulorianarpata umiarsuullu naalagaata amigaataasut aaqqiivigineqarnissaat iliuuseqarfiginngippagu.
* Angalanissaq sioqqullugu inuttaasut affaasa sinnerlugit, maskiinalerisut naalagaata imaluunniit aquttuunerup umiarsuup imarsiutaasinnaanera naammagittaalliuutigippassuk, tamanna pillugu umiarsuaq misissorneqartussaasoq umiarsuup naalagaata umiarsuup misissorneqarnissaa pinngitsoortippagu.
* Imarsiortoq umiarsuarmi ilaatilluni naalliutsinneqarsimappat, umiarsuup naalagaata tamanna ilisimagaluarlugu imarsiortoq illersorniarsarisimanngippagu.
* Inuttassarsiortoqareernerata kingorna talittarfimmi umiarsuup tulaffissaani ulorianartumik nappaalasoqarnera paasineqarpat.
* Imarsiortoq angalanissami aalajangersimasumi inuttassarsiarineqarsimappat, angalanissarlu taanna annertuumik allanngortinneqarsimappat.
* Umiarsuup kalaallit erfalasuannik erfalasoqarsinnaanini annaappagu.

Imarsiortup kiffartuussinerminiit tunuarsinnaanerminut pisinnaatitaaffeqarneranut atatillugu imarsiortoq aamma assersuutigalugu taarsiivigineqarnissaminut aammalu akiliunneqarluni angerlamut angalasinnaanerminut pisinnaatitaaffeqarpoq. Inatsimmi aalajangersakkani ataasiakkaani taakku nassuiaatigineqarput, aamma qaqugukkut taamatut pisinnaatitaaffeqarnersoq nassuiaatigineqarpoq. Imarsiortup tunuarnissani kissaatigippagu aammalu tunuarnissaminut pisinnaatitaaffeqaruni, umiarsuaq talittarfimmut tulappat suliassat pisariallit suliarineqarnerini umiartortoq ikiuulluni kiffartuussinini ingerlatiinnassavaa, taamaattorli tikereernerup kingorna akunnerit 48-t qaangernagit. Imarsiortoq talittarfimmi allanertami tunuassappat, imarsiortoq nunamut ikaaqqusaanngippat imaluunniit nunamut ikaarnissami sillimaniarnikkut piumasaqaataasoq pineqartup naammassisinnaanngippagu, umiarsuup talittarfimmut tunuarnerup ingerlanneqarfigisinnaasaanut pinissaata tungaanut imarsiortup kiffartuussinini ingerlatiinnassavaa.

Imarsiortup atorfimminiit tunuarnissamut pisinnaatitaaffeqarnerata saniatigut, pisut ilaanni inatsimmi itisilernerullugu nassuiaatigineqarsimasumi, umiarsuup naalagaata imarsiortoq soraarsissinnaavaa. Assersuutigalugu pisut ilaanni imarsiortoq napparsimanini peqqutigalugu piffissami sivisunerusumi suliassani isumagisinnaasimanngippagit tamanna atuutsinneqassaaq.

*Tunuarneq aamma kiffartuussisussaajunnaarsitaaneq*

Imarsiortup soraarnissamik piumasaqaateqarsinnaanerata saniatigut imarsiortoq aamma pisut ilaanni tunuarnissaminut imaluunniit kiffartuussisussaajunnaarsinneqarnissaminut pisinnaatitaaffeqarpoq.

Sumiiffimmut ulorianartumut, umiarsuup sorsuuttunit tiguarneqarnissaanut, sorsuuttoqarneratigut ajoqusernissaanut imaluunniit ulorianartorsiortinneqarnissaanut ulorianaatilimmut taakkununngaluunniit sanilliunneqarsinnaasunut, taamatulluunniit ulorianartorsiornissamut annertuseriangaatsiarsimasumut umiarsuup angalanissaa naalakkiutigineqarpat, imarsiortoq umiarsuarmi ilaatilluni imaluunniit tulattarfimmi kisarfiusinnaasumiluunniit siullermi umiarsuup tikitaani erngertumik kiffartuussinerminiit tunuarnissaminut pisinnaatitaaffeqarpoq, Taamatut pisoqartillugu illuatungeriit tamarmik kiffartuussinermik atorunnaarsitsinissaminnut pisinnaatitaaffeqarput.

Umiarsuup immat tulattarfiilluunniit imaani ujajaanianut ulorianartorsiorfiusut aqqusaassappagit, umiarsuaatilik imarsiortunik isumassuinissaminut pisussaaffeqarpoq. Assersuutigalugu saassussisoqassagaluarpat imarsiortut iliuuseqarsinnaanissaat imarsiortullu saassunneqarnissamut qanoq pinngitsoortitsisinnaanerannik ilitsersornissaat umiarsuaatillip qulakkiissavaa.

Imarsiortup naartunermigut kiffartuussinerminik atorunnaarsitsinissaminut pisinnaatitaaffeqarnermi saniatigut imarsiortoq aamma naartunerminut ernereerlunilu sulinngiffeqarnissaminut atatillugu kiffartuussisussaajunnaarsinneqarnissaminut pisinnaatitaaffeqarpoq.

Pisut ilaanni imarsiortoq aamma akissarsiartaqanngitsumik sulinngiffeqarnissaminut pisinnaatitaaffeqarpoq. Pisuni ilaqutariinnermi pissutsit pisariaqavissut peqqutigalugit, soorlu napparsimasoqarnera ajutoortoqarneraluunniiit peqqutaallutik, imarsiortup angerlarsimaffimmini najuunnissaa pisariaqarluinnartillugu tamanna atuutsinneqassaaq.

*Kiffartuussinermik atorunnaarsitsineq*

Imarsiortup umiarsuulluunniit naalagaata kiffartuussinerup atorunnaarsinneqarnissaata anguniarnissaa toqqarpagu kiffartuussineq atorunnaarsinneqarsinnaavoq. Taamaattorli inatsimmi aamma allassimavoq pissutsit avataaniittut peqqutigalugit kiffartuussineq atorunnaarsinneqarsinnaasoq.

Imaani ajutoornikkut umiarsuaq annaaneqarpat kiffartuussineq atorunnaarsinneqarsinnaavoq. Taamatut pisoqartillugu imarsiortoq akissarsiaqartinneqarluni, unnuiffissaqartinneqarluni nerisaqartinneqarlunilu umiarsuup annaanniarneqarneranut peqataanissaminut imaatigullu ajutoorneq pillugu killisiuisoqareernissaata tungaanut sumiiffimmiiginnarnissaminut pisussaaffeqarpoq.

Taamatut pisoqartillugu imarsiortup atisat pisariallit atornissaannut pisinnaatitaaffeqarpoq kiisalu umiarsuaatillip akiligaanik unnuiffissaqartinneqarluni nerisaqartinneqarlunilu najukkaminut angalanissaminut pisinnaatitaaffeqarpoq. Imarsiortoq angerlamut angalanermini akissarsiaqartinneqarnissaminut aammattaaq umiinerup kinguneranik suliffeqannginnermini, taamaattorli sivisunerpaamik qaammatini marlunni, akissarsiaqartinneqarnissaminut pisinnaatitaaffeqarpoq.

*Imarsiortut qimaannakkat*

Umiarsuaatilik atorfinititsinermi atugassarititaasuni pisussaaffimminik annertuumik sumiginnaassappat, imarsiortullu umiarsuarmiittut qimassappagit, taamatut pisoqartillugu inatsimmi aalajangersakkamik imarsiortut illersorneqarnissaannik siunertaqartumik ilanngussisoqarnikuuvoq.

Kalaallit Nunaannut inatsimmik atuutilersitsinermi isumaqarpoq imarsiortoq kalaallit umiarsuaanni imaluunniit kalaallit umiarsualivianni nunat allat umiarsuaanni qimanneqassappat, angerlamut angalanissaata tungaanut aammalu unnuiffissaqartinneqarluni nerisaqartinneqarlunilu angerlamut angalanerani, ilaatigut unnuiffissaqartinneqarneranut, nerisaqartinneqarneranut, kiassarnermut, innaallagiamut, attaveqaatinut, eqqiluisaarnermut nakorsamillu katsorsarneqarnissaanut pisarialimmut assigiissaanullu aningaasartuutit matussuserneqarnissaannut Søfartsstyrelsi tapiissuteqarsinnaasoq, tassa tamatumani inatsimmi aalajangersakkanik allanik naapertugassaqanngippat.

Imaani ujajaasoqarneranut atatillugu imarsiortoq sallunaveeqqutitut tigusarineqassappat sallunaveeqqutitut tigusareqqaneqarnerani, imarsiortup aappaata meeraasalu 18-it ataallugit ukiullit, imarsiortup pilersornissaannut pisussaaffeqarfigisaasa, naammaginartumik pilersorneqarnissaannut Søfartstyrelsi tapiissuteqarsinnaavoq, tassa taakku pilersorneqanngippata imaluunniit pilersorneqarnissaminnut aningaasanik pisartagaqanngippata.

*Akissarsiassanik naatsorsuisarneq akiliisarnerlu*

Imarsiortup umiarsuaatilimmik kiffartuussinerata atuunnerani imarsiortoq akissarsiortinneqarnissaminut pisinnaatitaaffeqarpoq. Akissarsiat sivisunerpaamik qaammammik ataatsimik akuttoqatigiiaartillugit akilerneqartarput. Imarsiortup akissarsiani aningaasanngorlugit tigusinnaavai imaluunniit akissarsiat aningaaserivimmut aningaaserivinnulluunniit arlalinnut nuunneqarnissaat piumasaqaatigisinnaavaa.

Imarsiortup umiarsuarmi kiffartuussinerata aallartinneraniit ulloq taanna ilanngullugu aallartittumik akissarsiornera aallartissaaq. Taamaattoq angalanissaq sioqqullugu imarsiortup umiarsuaatillip ilitsersuussinera malillugu umiartortup atuagaasaa imaluunniit kinaassutsimut uppernarsaat tunniuppagit, imaluunniit umiarsuarmut ikiniarluni inuttassarsiarineqarfimminiit angalasariaqaruni, tunniussineraniit imaluunniit angalanerup aallartinneraniit ulloq taanna ilanngullugu aallartittumik akissarsiornera aallartissaaq.

Kiffartuussinerup uninneraniit ulloq taanna ilanngullugu, imaluunniit tunuarnerup ullormi taakkartorneqartumi pineraniit, ulloq tunuarfik ilanngullugu akissarsiorneq ingerlassaaq. Imarsiortoq pisussaatitaanani kiffartuussinini unitsippagu piffissami tassani akissarsiortinneqassanngilaq.

Umiarsuaatilik inatsit naapertorlugu imarsiortorlu aamma akuersiteqqaarnagu imarsiortup kiffartuussinermini aserugai, taarsiiviginninnissamullu akisussaaffeqarfigisai, matussuserniarlugit akissarsiassaanit aningaasanik ilanngaassisinnaavoq. Atorfinititsinerup isumaqatigiissutiginerani kiffartuussinerulluunniit aallartinneqarneranut atatillugu imarsiortup angerlamut angalanissaani aningaasartuutissanut matussutissanik imarsiortup siumut akiliinissaa umiarsuaatillip piumasaqaatigeqqusaanngilaa. Umiarsuaatillip paasiguniuk imarsiortoq atorfinitsinneqarnermini atugassarititaasut malillugit pisussaaffimminik annertuumik sumiginnaasimasoq, imarsiortup angerlamut angalanissaanut aningaasartuutissat assigiissaallu pillugit umiarsuaatilik imarsiortup akissarsiassaanit aatsaat ilanngaassisinnaavoq.

Isumaqatigiissutaasimasuminngarnit aningaasanik allamut akiliisoqarsimappat, akissarsiassat tapitallit, akissarsiassat akilerneqarsimasut aammalu aningaasat nalingannut tunngavigineqarsimasut pillugit naatsorsukkat qaammatikkaartut imarsiortumut tunniunneqassapput.

*Napparsimasunik paarsineq aamma napparsimasunik akissarsiaqartitsineq assigiissaallu*

Imarsiortoq kiffartuussinerminut atatillugu umiarsuarmiinnermini napparsimalissappat, imarsiortup nakorsamit misissorneqarnissaa umiarsuup naalagaata sapinngisamik qulakkeerniarsarissavaa. Umiarsuup naalagaata imarsiortup nakorsamit misissorneqarnissaa piumasarippagu imarsiortoq nakorsamit misissortissaaq.

Aammattaaq imarsiortup napparsimasup ikiorneqarnissaminut pisariaqartitaminik pissarsinissaa aammalu imarsiortup taassumalu pigisaasa naammaginartumik isumagineqarnissaat umiarsuup naalagaata isumagissavaa.

Imarsiortoq napparsimasoq imaluunniit ajoqusersimasoq nunamut allamut qimanneqarpat, umiarsuup naalagaata pineqartoq konsuulimit isumagineqartussanngortissavaa, imaluunniit sumiiffimmi danskit konsuuliannik soqanngippat pineqartup isumannaatsumik allatigut paarineqarnissaa isumagissavaa aammalu danskit konsuuleqarfiat qaninneq ilisimatillugu. Imarsiortup kissaatigippagu, umiarsuup naalagaata pineqartup qanigisai ilisimatissavai.

Aallaavittut imarsiortoq kiffartuussinermi nalaani akissarsiaqartinneqarnissaminut pisinnaatitaaffeqarpoq, tassa pineqartoq napparsimanini imaluunniit timimigut ajoqusersimanini peqqutigalugit sulisinnaanngikkaluartoq. Piumasaqaatit itisilikkat inatsimmi nassuiaatigineqarput.

Kiffartuussinerup nalaani imarsiortup paarineqarneranut aningaasartuutit tamaasa umiarsuaatillip aallaavittut akilertussaavai. Kiffartuussinerup unitsinneqarnerani imarsiortoq napparsimappat imaluunniit ajoqusersimappat, pineqartoq sapaatit akunneri 16-it tikillugit, taamaattorli nunamut najugaqarfigisaminut tikereernermi kingorna sapaatit akunneri marluk qaangernagit, umiarsuaatillip akiligaanik paarineqarnissaminut pisinnaatitaaffeqarpoq.

Imarsiortoq napparsimanini imaluunniit timimigut ajoqusersimanini peqqutigalugit tunuassappat, imaluunniit tunuarnermini ima napparsimatigippat ajoqusersimatigippalluunniit tamanna peqqutigalugu kiffartuussineq unitsinneqassappat, pineqartoq akeqanngitsumik unnuiffissaqartinneqarluni nerisaqartinneqarlunilu umiarsuaatillip akiligaanik angerlarsimaffimminut angalanissaminut pisinnaatitaaffeqarpoq. Imarsiortoq Kalaallit Nunaanni najugaqanngippat, paarlaallugu pineqartoq unnuiffissaqartillugu nerisaqartillugulu inuttassarsiarineqarfianut akeqanngitsumik angalatinneqarnissaa umiarsuaatillip toqqarsinnaavaa, tassa sumiiffimmi tassani pineqartup nunamut niunissaa oqartussaasunit inerteqqutigineqanngippat imaluunniit nunamut niunissamut isumannaallisaanikkut piumasaqaataasut pineqartup naammassisinnaanngisaanik piumasaqaateqartoqanngippat.

Taamaattorli imarsiortoq atorfinitsinneqarnermini nappaatini imaluunniit timimigut ajoqusersimanini unneqqaserlulluni oqaatigisimanngippagu, imaluunniit imarsiortoq pisortat aqqutigalugit allatigut isumannaarneqarsimappat, umiarsuaatilik qulaani allassimasut qulakkeerneqarnissaat pillugit pisussaaffeqartinneqanngilaq.

*Toqusoqarnerani ilisinermilu*

Imarsiortoq umiarsuarmi kiffartuussinerminut atatillugu umiarsuarmiilluni toqukkut qimagussappat, umiarsuup naalagaata qanigisai ilisimatissavai aammalu ilisaanissaa imaluunniit timaata ikuallanneqarnissaa suliassallu allat, soorlu assersuutigalugu toqukkut qimaguttoqarnera nunami allami pisimappat, danskit konsuuleqarfianik ilisimatitsineq aammalu toqukkut qimagussimasup pigisaasa umiarsuarmiittut nalunaarsorneqarneri suliaralugit.

Imarsiortoq toqukkut qimaguppat, aallaavittut akissarsiaqartinneqarnera ulloq toqukkut qimaguffia ilanngullugu ingerlassaaq. Imarsiortoq pilersuisussaatitaaffigisaminik aappaqarpat imaluunniit 18-it ataallugit ukiulinnik meeraqarpat, aallaavittut taakku qaammammi ataatsimi akissarsiaqartinneqarnissaminnut pisinnaatitaaffeqarput. Taamaattoq imarsiortoq toqukkut qimagunnermini, ukiuni marlunni imaluunniiit pingasuni kipitinneqanngitsumik umiarsuaatilimmi atorfeqarsimappat, qaammatini marlunni imaluunniit pingasuni akissarsiaqartinneqassaaq.

Imarsiortoq kiffartuussinermi nalaani toqukkut qimagussappat, imarsiortup ilisaaneranut imaluunniit timaata ikuallanneqarneranut kiisalu angerlamut nassiussinermut aammalu arsakuisa ilisaanerannut aningaasartuutit umiarsuaatillip akilissavai.

*Umiarsuaateqarfimmit atorfinitsinneqarnermi malittarisassat immikkut ittut*

Imarsiortoq umiarsuaateqarfimmi atorfeqartillugu, imarsiortoq umiarsuaateqarfimmut aalajangersimasumut atasarpoq aammalu umiarsuarmi aalajangersimasumi umiartunngikkaluarluni suli atorfiliulluni. Umiarsuaateqarfimmi atorfinitsinneqarneq piffissami killilikkami umiarsuarmi aalajangersimasumi atorfinitsinneqarnermiit allaaneruvoq.

Aningaasarsiat pigiinnarlugit sulinngiffeqarneq, sulinngiffeqarallarneq, sulisinnaannginneq assigiissaallu pillugit inatsimmi aalajangersakkani nassuiaatigineqartut atorneqarsinnaapput, tassa assersuutigalugu imarsiortoq aningaasarsiani pigiinnarlugit sulinngiffeqartussaanermini piffissami tassani umiarsuaateqarfiup umiarsuaataanni kiffartuussinngikkaluartoq.

*Umiarsuit aqumiuinut aammalu umiarsuit naalagaannut malittarisassat immikkut ittut*

Inatsimmi kapitali 2-mi, immikkoortoq 10-mi aamma 11-mi umiarsuit aqumiui aamma umiarsuit naalagaat pillugit kiffartuussinissamik isumaqatigiissusioqatigineqartarneri pillugit immikkut aalajangersagaqarpoq. Aalajangersakkat taakku imarsiortunut allanut atuuttut, aallaavittut aamma umiarsuit aqumiuinut umiarsuillu naalagaannut atuupput. Sorliit atuunnersut inatsimmi erseqqissarneqarput.

**4. Umiarsuarmi kiffartuussineq**

Inatsimmi kapitali 3 umiarsuarmi kiffartuussineq pillugu aalajangersakkanik imaqarpoq, umiarsuarmi ilaalluni sulinerup ingerlanneqarneranut atatillugu umiarsuup naalagaata aammalu imarsiortup pisussaaffii pisinnaatitaaffiilu arlallit tassani allassimapput.

Umiarsuarmi umiarsuup naalagaa qullersatut oqartussaasuuvoq, aamma umiarsuarmi torersumik ingerlatsinerup attanneqarnissaanut akisussaasuuvoq. Umiarsuarmi torersumik ingerlatsinerup attannissaa pillugu umiarsuup naalagaata sulissutiginninnerit pisariallit iliuuserisinnaavai. Umiarsuarmi sakkortunerusumik pinerluttuliortoqassappat, umiarsuarlu danskit talittarfianniinngippat, assersuutigalugu umiarsuup naalagaa sapinngisamik piaartumik nassuiaataagallartumik, umiarsuup ullorsiutaanut ilineqartussamik, allassaaq.

Inuttassarsinermi imarsiortoq pineqartoq pillugu inatsimmi najoqqutassat, ilaatigut ukiunut, peqqissutsimut ilinniagaqarnermullu tunngatillugu piumasaqaatit, naapertorneqarnissaat umiarsuup naalagaata nakkutigissavaa.

Umiarsuup naalagaata umiarsuarmi sulineq ima agguataassavaa sulisut ataasiakkaat tamarmik atorfigisaat qajassuunneqartissallugit, pineqartullu suliatigut sapinngisamik piginnaanngorsarsinnaatissallugit. Umiarsuup naalagaata umiarsuup imarsiutaasinnaanera qulakkeertassavaa. Inuttat affaasa sinnerlugit, maskiinalerisut naalagaata imaluunniit aquttut qullersaata umiarsuup imarsiutaasinnaanera naammagittaalliuutigippassuk, umiarsuup naalagaata nakkutilliinikkut misissuisoqarnissaa isumagissavaa.

Inuttat pitsaasumik naammaginartumillu nerisaqarnissaat umiarsuup naalagaata isumagissavaa kiisalu umiarsuarmi peqqissutsimut tunngatillugu pissutsit eqqiluisaarnerlu nakkutigalugit.

Imarsiortoq kiffartuussinermini naalakkiutigineqartunik naapertuisassaaq aamma naalakkiutigineqartut paasinerinut erseqqissumik akissuteqartassaaq. Aammattaaq imarsiortoq umiarsuarmi torersumik ingerlatsinissaq pillugu piumasaqaataasunik naapertortuisassaaq. Imarsiortoq piffissaq eqqorlugu umiarsuarmut ikinissaminut ajornartooruni umiarsuup naalagaa piaartumik nalunaarfigissavaa. Imarsiortup kiffartuussinermini kukkunermigut imaluunniit sumiginnaanermigut ajoqusikkani pillugit taarsiiviginnittassaaq.

Aammattaaq imarsiortoq akuttoqatigiissumik ajoqusersorneqarani qasuersaarfeqartarnissaminut pisinnaatitaaffeqarpoq, umiarsuarmi peqqissuseq isumannaallisaanerlu qulakkeerniarlugit qasuersernerit naammaginartumik sivisussuseqartassapput, aallaavittut akunnerit 24-it qaangiunneri tamaasa qasuerserneq sivikinnerpaamik akunnernik qulinik sivisussuseqartassaaq.

Imarsiortoq sulinngiffeqarnermini nunamut niunissaminut pisinnaatitaaffeqarpoq, aamma assersuutigalugu immikkut ittumik umiarsuarmiittut qajassuunneqarnissaat imaluunniit usit pillugit isumannaallisaaneq peqqutigalugit nunamut nioqqusaannginnera aatsaat atuutsinneqarsinnaavoq.

Imarsiortup pigisani atugassani naammaginartumik amerlassusillit nassarsinnaavai. Imarsiortup pigisani umiarsuarmut qimappagit pigisai imarsiortup akiligaanik paarineqassapput. Umiiarneq, imaani ujajaavigineqarneq, ikuallanneq imaluunniit ajutoorneq peqqutigalugu imarsiortup pigisai umiarsuarmiittut annaaneqarpata ajoquserpataluunniit umiarsuaatilik taarsiiviginnilluni akiliissaaq.

Akiligassanik isumannaajaaneq, umiarsuarmi kiffartuussineq, atorfinitsitsinermi atugassarititaasut, ilaatigut akissarsiaqartinneqarneq aammalu atorfinitsinneqarnermi isumaqatigiissut imaluunniit umiarsuarmi pissutsit pillugit imarsiortoq naammagittaalliuuteqarnissaminut pisinnaatitaaffeqarpoq. Umiarsuaatilik naammagittaalliuutaasut naammaginartumik misissorneqarnissaasa isumaginissaannut pisussaaffeqarpoq, aamma naapertuilluartumik, sunniuteqarluartumik sukkasuumillu naammagittaalliuutinik umiarsuarmi suliarinnittarnissamut, periutsillu malillugit naammassinnittoqartarnissaanut pisussaaffeqarpoq.

**5. Aalajangersakkat assigiinngitsut allat**

Inatsimmi kapitali 6 aalajangersakkanik arlalinnik immikkut ittunik imaqarpoq. Inuussutissarsiornermut ministerip kisimi piginnaatinneqarneratigut malittarisassanik assigiinngitsunik aalajangersaasinnaanera pingaarnertut pineqarpoq.

Kapitalimi tassani inatsimmi § 73 a, § 73 b, § 74 a aamma § 74 b immikkut erseqqissaatigineqarput.

Inatsimmi § 73 a-mi allassimavoq umiarsuaatilik Søfartsstyrelisimit akuerineqarsimasumit qularnaveeqqusiissasoq imaluunniit aningaasatigut allamik assingusumik qularnaveeqqusiissasoq, umiarsuup aquttuata imarsiortullu umiarsuaatilimmut sulisitsisumullu piumasaqaataannut qularnaveeqqut matussusiissutaassaaq, tassa imarsiortoq qimanneqartillugu sulisitsisoq umiarsuaatiliunani allaappat.

Taamaalilluni umiarsuaatilik piumasaqaatinik taakkartorneqartunik aningaasatigut matussusiissutaasussamik qularnaveeqqusiissaaq. Umiarsuaatilik atorfinitsitsinermi isumaqatigiissummik avaqqussilluni pisussaaffimminik naapertuinngippat, qularnaveeqqut aatsaat atorneqassaaq. Nalinginnaasumik taamatut pisoqassappat umiarsuaq umiarsualivimmut imaluunniit umiarsualiviup avataanut kisarlugu qimanneqassaaq, imarsiortullu nerisassaqassanngillat imaluunniit assersuutigalugu umiarsuarmi qulliit, nillataartitsivik assigiissaallu sarfalersornissaasa qulakkeernissaannut uuliassaqassanatik. Piffiup naalernerani imarsiortup aamma akissarsinngitsoorsimanerani taamatut pisoqarsinnaavoq.

Inatsimmi § 73 b-mi allassimavoq umiarsuarni niuffagiutaasuni ungasianiit nakorsiartitsineq atorlugu akeqanngitsumik siunnersorneqarsinnaanissaq Søfartsstyrelsip qulakkiissagaa.

Tamanna Radio Medical aqqutigalugu qulakkeerneqassaaq, taakku tassaapput ungasianiit nakorsiartitsinermik immikkut suliallit, ulloq unnuarlu nakorsat suliaannut tunngasunik siunnersuinermik neqeroornissamik suliallit. Maannakkut Sydvestjysk Sygehusip Radio Medicalimik ingerlatsisuuvoq.

Radio Medicalip pingaarnertut niuffagiutit aalisariutillu sullittarpai. Nunat allat umiarsuaat, nunamik erfalasuannik erfalasullit, aamma Dansk Radio Medicalimut attaviginnissinnaapput.

Umiarsuit oqarasuaat imaluunniit mail aqqutigalugit nakorsat attavigisarpaat. Pinasuartumik pisariaqartitsisoqartillugu attaviginninneq oqarasuaatikkut pisarpoq, pisunilu tuaviuussassaannginnerusuni attaviginninneq elektroniskiusumik mailikkut pisarpoq.

Sakkutuut suleqatiginerisigut tassanngaannartumik napparsimalersimasunik angallassigasuarneq pisarpoq.

Inatsimmi § 74 a-mi allassimavoq imarsiornerup isumannaatsuunissaa pillugu inatsimmi § 20 a naapertorlugu inatsit tamanna tassungalu atatillugu malittarisassat atulersinneqartut naapertorneqarnersut pillugu Søfartsstyrelsi nakkutilliinikkut misissuisinnaasoq. Imarsiornerup isumannaatsuunissaa pillugu inatsimmi § 20 b naapertorlugu allagartanik akuersissutinik pisarialinnik, inatsillu tamanna naapertorlugu allatigut uppernarsaatinik tunniussinerit Søfartsstyrelsimit isumagineqartarput.

Imarsiortunik atorfinitsitsinermi atugassarititaasut assigiissaallu pillugit inatsisip atuutilernerani imarsiornerup isumannaatsuunissaa pillugu inatsimmi § 20 a-mi allannguutit Kalaallit Nunaannut aammattaaq atuutilersinneqassapput, ilutigisaanik imarsiornerup isumannaatsuunissaa pillugu inatsimmi § 20 b aamma atuutilersinneqassaaq. Aalajangersagaq taakkartorneqartoq kingulleq siornatigut atuutilersinneqarnikuunngilaq.

§ 74 a, imm. 1 naapertorlugu Søfartsstsyrelsip imarsiornerup isumannaatsuunissaa pillugu inatsimmut atatillugu nakkutilliinermini aammattaaq imarsiortunik atorfinitsitsinermi atugassarititaasut assigiissaallu aammalu malittarisassat inatsimmut atatillugu atuutilersinneqarsimasut naapertorneqarnersut pillugu Søfartsstyrelsi nakkutilliinikkut misissuisinnaavoq.

§ 74 a, imm. 2 naapertorlugu imarsiornerup isumannaatsuunissaa pillugu inatsimmi Søfartsstyrelsi nalinginnaasumik piginnaatinneqarnerata saniatigut aammattaaq allagartanik akuersissutinik nutaanik assigiissaanillu tunniussisinnaanermut piginnaatinneqarpoq, tassa imarsiortunik atorfinitsitsinermi atugassarititaasunut assigiissaallu pillugit inatsimmut ilaappata, aammalu imarsiortunut inatsisip malitsigisaanik malittarisassanut atuutilersinneqartunut ilaappata.

Inatsimmi § 74 b-mi allassimavoq umiarsuit inuussutissarsiutaasut, danskit umiarsuarnut nalunaarsuivianni nalunaarsorsimasut, aammalu 500 register tonsit tikillugit sinnerlugilluunniit usitussusillit nunat tamat imartaanni umiartoqqusaanngitsut, tassa akuersissummik allagartaqanngikkunik aammalu sulinermi imarsiortunut atugassarititaasut pillugit piumasaqaatinik naammassinnissimanermut nalunaarummik peqanngikkunik. Allagartaq uppernarsaat aammalu piumasaqaatinik naammassinnissimanermut nalunaarut pissutsinut sorlernut tunngatinneqarnissaat pillugu Søfartsstyrelsi malittarisassanik aalajangersaasinnaavoq.

Inatsimmik Kalaallit Nunaannut atuutilersitsinermi umiarsuit Kalaallit Nunaannit pigineqartut, 500 register tonsit tikillugit sinnerlugilluunniit usitussusillit, imarsiortunut sulinermi atugarititaasut pillugit akuersissummik allagartaqarunik aammalu imarsiortunut sulinermi atugassarititaasut pillugit piumasaqaatinik naammassinnissimanermut nalunaarummik peqarunik nunat tamat imartaanni aatsaat umiartorsinnaapput.

Aalajangersagaq naapertorlugu akuersissummik allagartaqarnissamik piumasaqaat umiarsuarnut aalisariutaasunut atuutinngilaq.

Inatsimmik Kalaallit Nunaanut atuutilersitsinermi, nunat tamat imartaanni angalaneq ima paasineqassaaq kalaallit aamma nunat allat umiarsualiviisa akornanni, imaluunniit nunat allat marluk umiarsualiviisa akornanni kiisalu Kalaallit Nunaata Danmarkillu akornanni aammalu Savalimmiut Kalaallillu Nunaata akornanni umiartornerit pineqartut.

Imarsiortunut sulinermi atugassarititaasut pillugit allagartaq akuersissut tassaavoq allagartaq akuersissut MLC-konventionimi malittarisassiuunneqarsimasoq, imarsiortullu umiarsuarmi sulinermi inuuniarnermilu atugarisaasa nakkutigineqarnerannut aammalu inatsisini, nalunaarutini aalajangersakkanilu allani allaffissornikkut aalajangersarneqarsimasuni piumasaqaatinik naammassinnissimanermut, danskillu eqqartuussivianni MLC-konventioni naapertorlugu aalajangiisarnermi piumasaqaatinik naammassinnissimanermut uppernarsaat.

**6. Imarsiortunik umiarsuarmi atorfinitsitsineq aammalu akunniliulluni sullissineq**

Inatsimmi imarsiortunik aalisartunillu atorfinitsitsinermi atugassarititaasut nalimmassarneqarnissaat pingaarnertut siunertaavoq. Inatsit aammattaaq imarsiortunik umiarsuarmi atorfinitsitsisarnermut aammalu akunniliulluni sullissisarnermut aalajangersakkanik imaqarpoq.

Kunngip peqqussutissaanut missingiummi allassimavoq namminerisamik imarsiortut umiarsuarmi atorfinitsinneqarnissaannut imarsiortunullu akunniliullutik kiffartuussisartut, pingaarnertut imarsiortunik atorfinitsitsinermik imaluunniit suliffissarsiuussinermik anguniagallit, imaluunniit imarsiortunik amerlangaatsiartunik atorfinitsitsisartut suliffissarsiuussisartulluunniit, Søfartsstyrelsimiit taamatut ingerlatsinissamut akuersissummik allagartaqarunik taamaallaat Kalaallit Nunaata killeqarfiisa iluanni taamatut ingerlatsisinnaasut.

Kalaallit Nunaani imarsiortunik atorfinitsitsisarnermi akunniliuttarnermilu atuutsinneqarpoq allagartaq akuersissut piffissami killiligaasumi atuuttussanngorlugu tunniunneqartassasoq, inatsisillu malitsigisaanik allagartamut akuersissummut atatillugu piumasaqaataasut malittarisassalluunniit aalajangersarneqarsimasut, Kalaallit Nunaannut atuutilersinneqarsimasut, unioqqunneqarpata allagartaq akuersissut utertinneqartassasoq. Imarsiortoq aammattaaq inuttanngornissaq pillugu isumaqatiginninniarnerni suniluunniit umiarsuarmik sorlermik toqqaanissami kiffaanngissuseqarnissaminut pisinnaatitaaffeqarpoq, soorluttaaq umiarsuaatilik umiarsuulluunniit naalagaa inuttarisassanut toqqaanissami kiffaanngissuseqarnissaminut pisinnaatitaaffeqartoq, aamma inuttassarsinermut atorfinitsitsinermullu isumaqatigiissummi allassimassaaq illuatungeriittut soqutigisallit tamarmik illersugaanissaat isumannaatsumik aqqutissiuunneqarsimasoq, imarsiortullu isumaqatigiissummik paasinnilluarnissaanut naammaginartumik periarfissinneqassasoq.